Sielafa biotara (trutca ke Levitan)

Sielafa biotara ~ Вечерний звон (RU)

Sielafa biotara ( rossiavon Вечерний звон ) tir trutca lumkirafa gu 87 × 107.6 cm-, i puntalingeks keve stama skuyun gan Isaak Levitan rossiaf lingesik bak 1892. Koe Tretyakov tcila koe Moskva ( Rossia ) re tigir ( 2018 ).

Bata trutca tir patectoy, ke tele gelukafe detce ke Levitan ( loa 200 grupena trutca icde bata watsa ).

 Izva is pimtara 
Rietara ke Levitan va trutca kaatoesa va eceyxe leve afi ke titawaltara artfir ugale in koe Slobodka poke Zvenigorod irubar, ise edje lana titawaltara lev Savvino-Storojevski tucpastaxe mafelar. Arti tolda koe Plyos tigir ise va warzafe golingene detce aneyar. Va eceyxeme koe Yuryevets wir numen bata ewava va djumera ta lingera va mane detce gin dear. Numen trutca va inyona corara va toloye amidafe tucpastaxe kevlicar. Bane eceyxe tigise poke Yuryevets tir yoltkirafe gu Krizoozerski.

Milbane eceyxe koe trutca ke Levitan vergumveltkirafa gu Amlitafe eceyxe ixam al zo kaatoer ( 1890 ). Bak 1950-e sanda nope vegedura va Gorki oblaxa moe Volga num kentara va intafa vema zo buder.

Bata Sielafa biotara trutca va eceyxe koe darima ke bost dalinger viele gan titawaltara zo koafir. Eceyxe vawale aalxo dem muvugalaf kseveem tigir. Rujod ton batake ik rujaduke mo elza ke diliodaf lavarust tcazad. Griva ke Levitan mu listuca ke savsafa alkafa kolna, va griva ke Aleksey Savrasov feliik ( 1830-1897 ) rotir malfir. Dum koe Amlitafe eceyxe, alkafa kolna kaike kuksa battode zo kaatoer isen pokefi domaki taneazenton zo rowir. Kuksa batlize tit mantafa loon dam koe bana trutca isen meka rantafa intaza remeon tigir. Duzuma is toloy tiv poke domega tigir edje ar dem remiik va bost istolapir. Kolna tid mila dam koe taneafa trutca ke Levitan, voxe lokiewon zo wid kiren le aal nameon tigid. Disukesik va nakila loon wir isen binka vawal amna me griawir voxe kal eceyxe rontion star.

 Dere rupec 

 Stragela 

|style="vertical-align: top;"|

|}

Sielafa biotara (trutca ke Levitan)
Sielafa biotara (trutca ke Levitan)